b'\n_START_ARTICLE_\nTuntematon sotilas (k\xc3\xa4site)\n_START_PARAGRAPH_\nTuntematon sotilas on vertauskuvallinen edustaja sodissa kaatuneille oman maan sotilaille ja erityisesti niille, joiden ruumis on kadonnut taistelukent\xc3\xa4lle tai j\xc3\xa4\xc3\xa4nyt tunnistamatta. Tuntemattoman sotilaan k\xc3\xa4site on oleellisessa yhteydess\xc3\xa4 tuntemattoman sotilaan hautamuistomerkkeihin, joista ensimm\xc3\xa4inen pystytettiin Lontoon Westminster Abbeyyn vuonna 1920. Hautaan laskettiin ensimm\xc3\xa4isen maailmansodan l\xc3\xa4nsirintamalla Arras\xe2\x80\x99n luona kaatunut brittisotilas, jota ei kyetty tunnistamaan._NEWLINE_Tunnetuin tuntemattoman sotilaan hauta sijaitsee Pariisissa Riemukaaren alla. Sodassa kadonneiden omaiset voivat k\xc3\xa4yd\xc3\xa4 muistamassa perheens\xc3\xa4 vainajaa esimerkiksi viem\xc3\xa4ll\xc3\xa4 jouluna kynttil\xc3\xb6it\xc3\xa4 tuntemattoman sotilaan haudalle.\n_START_SECTION_\nTuntematon sotilas Suomessa\n_START_PARAGRAPH_\nToisen maailmansodan aikana Suomen kotirintamalla organisoitiin kampanja Paketti tuntemattomalle sotilaalle. Siin\xc3\xa4 erilaiset j\xc3\xa4rjest\xc3\xb6t ja yksityiset ihmiset tekiv\xc3\xa4t joulupaketteja toimitettaviksi rintamasotilaille, jotka eiv\xc3\xa4t saaneet postia omilta perheilt\xc3\xa4\xc3\xa4n. Monilla sankarihaudoilla, Helsingiss\xc3\xa4 ainakin ortodoksisella hautausmaalla, on erikseen muistomerkki \xe2\x80\x93 hautakivi tai risti \xe2\x80\x93 tuntemattomalle sotilaalle.'